במרץ 2008 סיימה וידרסדוטיר כמלכת השערים של גביע אלגארבה (אחד מטורנירי הנשים החשובים בעולם), והייתה לכדורגלנית האיסלנדית הראשונה שמגיעה להישג זה. באותה שנה היא אף סיימה כמלכת השערים של טורניר מוקדמות אליפות אירופה 2009, והובילה את איסלנד להעפלה היסטורית לטורניר הגמר. באליפות עצמה, שנערכה בפינלנד, שובצה הנבחרת לבית קשה עם גרמניה, נורווגיה וצרפת, והפסידה את כל שלושת משחקיה. וידרסדוטיר פתחה בהרכב הראשון בכל שלושת המשחקים, אך לא הצליחה לכבוש אף שער.